Der har været travlt i Venstres partisekretariat, siden tirsdagens hovedbestyrelsesmøde i Odense tirsdag.

Efter partiformand Lars Løkke Rasmussen (V) ovenpå et syv timer langt krisemøde bekendtgjorde, at han stadig er formand for partiet, er Venstre vokset.

»De to sidste døgn har vi oplevet en hel ekstrem tilstrømning af medlemmer. Vi har fået over 500 nye,« siger Venstres partisekretær, Claus Richter, til DR Nyheder.

Da Lars Løkke Rasmussens tøjsag tog fart 13. maj udløste det ellers en voldsom kritik fra store dele af Venstres bagland og senere også fra medlemmer af partiets folketingsgruppe, der krævede et formandsskifte.

Nogle medlemmer har dog også valgt at forlade Venstre, der til egen overraskelse dog kan konstatere en samlet vækst i medlemstallet på 230 de seneste fire uger.

»Når der kommer sådan en sag, er der nogen af Venstres medlemmer, der reagerer ved at melde sig ud. Men sådan har det ikke set ud siden hovedbestyrelsesmødet,« siger Claus Richter.